આજે પણ આપણા રાષ્ટ્રની અનેક સમસ્યાઓ છે, તેમાંથી એક સમસ્યા બાળમજૂરીની સમસ્યા છે. ગરીબીને કારણે કેટલાક પરિવારો પોતાનાં સંતાનને બાળપણથી જ મજૂરી કરવા લગાવી દે છે, તેનાથી બાળકનું કુમળું માનસ ઘવાય છે, તે અંદર ને અંદર ઘૂંટાય છે. રમવાની ઉંમરે તે નોકર-મજૂર બનીને રહી ગયો તેનો તેને અફસોસ થાય છે, તેની જરૂરિયાતો પણ સંતોષાતી નથી. લોકો તેને હડધૂત કરે છે. આ વાતાવરણમાં બાળક ક્યારેક ગુનો કરી ઝડપથી પોતાનાં સપનાં પૂરા કરવાની રાહ પર દોડી જાય છે. આમ બાળમજૂરી પણ બાળગુનાખોરીનું એક કારણ બને છે.